কড়া হল BCCI, রোহিতদের জন্য জারি ১০ নিয়ম

ওয়েব ডেস্ক: পরপর দুটি টেস্ট সিরিজে (Test Series) ভরাডুবির পর কড়া হল বিসিসিআই (BCCI)। মোজেসের টেন কম্যান্ডমেন্টস-এর মতো বার্ষিক চুক্তির আওতায় থাকা ক্রিকেটারদের জন্য ১০টি নির্দেশিকা জারি করল ভারতীয় বোর্ড। দেখে নেওয়া যাক কী কী?

১) ঘরোয়া ক্রিকেট খেলা বাধ্যতামূলক করা হল। নয়তো জাতীয় দলে সুযোগ হবে না এবং সেই সঙ্গে বাদ পড়তে হবে আর্থিক চুক্তি থেকেও।

২) সবাইকে দলের সঙ্গেই সফর করতে হবে। পরিবারের সঙ্গে আলাদা যাতায়াত করা চলবে না। যদি করতেই হয় সেক্ষেত্রে হেড কোচ এবং নির্বাচকদের চেয়ারম্যানের অনুমতি লাগবে।

৩) এতদিন বিমান সফরে মালপত্রের অতিরিক্ত ওজনের টাকা গুনত বোর্ড, এবার থেকে সংশ্লিষ্ট খেলোয়াড়কেই নিজের পকেট থেকে পয়সা দিতে হবে। ৩০ দিনের বেশি বিদেশ সফরের ক্ষেত্রে সবথেকে বেশি ১৫০ কেজি এবং ৩০ দিনের কম সফরে সর্বাধিক ১২০ কেজি বহন করা যাবে। তার বেশি হলেই খরচ দিতে হবে। সাপোর্ট স্টাফেদের ক্ষেত্রে যথাক্রমে ৮০ ও ৬০ কেজি। হোম সিরিজে খেলোয়াড় এবং স্টাফদের যথাক্রমে ১২০ এবং ৬০ কেজি।

৪) ব্যক্তিগত স্টাফ (ম্যানেজার, রাঁধুনি, সহকারী, নিরাপত্তা রক্ষী) নিয়ে সফর করায় নিষেধাজ্ঞা। বিসিসিআই অনুমতি দিলে তবেই এর ব্যতিক্রম হবে।

আরও পড়ুন: বিজয় হাজারে ট্রফিতে কেন নেই স্যামসন, তদন্তে BCCI!

৫) খেলার সাজ-সরঞ্জাম এবং ব্যক্তিগত জিনিসপত্র সফরে নিয়ে যাওয়া নিয়ে বেঙ্গালুরুর সেন্টার ফর এক্সিলেন্স-এর সঙ্গে সমন্বয় রক্ষা করতে হবে।

৬) অনুশীলনে উপস্থিত থাকতে হবে সবাইকে। হোটেল থেকে অনুশীলনে যাওয়া-আসা একসঙ্গে করতে হবে।

৭) সিরিজ এবং সফর চলাকালীন কোনও ক্রিকেটার ব্যক্তিগত বিজ্ঞাপনী ফোটো বা ভিডিও শুট করতে পারবে না।

৮) দেড়মাসের সফরে কোনও খেলোয়াড় তার পরিবারের সঙ্গে দু’ সপ্তাহের বেশি থাকতে পারবে না। এই ক’দিনে পরিবারের থাকার খরচও বিসিসিআই নির্বাহ করবে। কোচ, ক্যাপ্টেনের অনুমতিতে নির্দিষ্ট তারিখে দেখা করতে পারবে পরিবারের সদস্যরা।

৯) বিসিসিআই-এর অফিসিয়াল শুট, প্রোমোশনাল ইভেন্ট এবং ফাংশনে উপস্থিত থাকতে হবে সবাইকে।

১০) কোনও ম্যাচ, সিরিজ এবং সফরের শেষ পর্যন্ত দলের সঙ্গে থাকতে হবে সবাইকে। ম্যাচ যদি আগেভাগে শেষ হয়ে যায় তাও দলের সঙ্গেই থাকতে হবে।